Бацька будучага мастака Фама Хруцкі разам са сваімі братамі Андрэем, Ёсіфам і Тэадорам у 1828 г. быў запісаны ў лік шляхты Полацкага пав. [23] Вядома, што ў гэты час Андрэй, Тэадор і сам Фама служылі і пастаянна пражывалі пры царкве ў в. Усая Лепельскага пав., але паколькі іх вышэйзгаданыя сьвецкія сваякі-землеўладальнікі пражывалі ў Полацкім пав., то да іх і прыпісваліся бяднейшыя суродзічы. Што цікава — у ХІХ ст. Хруцкія сьмела згадваюць, што сярод прадстаўнікоў роду ёсьць мноства ўніяцкіх сьвятароў. А вось аб тым, што і стагоддзем раней іх было не менш, Хруцкія сьціпла маўчаць.